Sophie Hæstorp Andersen (S), 2003-10-22:
Hr. Kamal Qureshi har en pointe her.
Så kan man nok tælle på én hånd, hvor mange mennesker det drejer sig om, men det er jo en anden ting. I forhold til begrænsning af ægtefællesammenføringer generelt vil jeg sige meget klart, hvilket jeg også gjorde i min tale, at Socialdemokratiet støtter 24-års-reglen og det, at der er tilknytningsregler, at der er en værnsregel omkring 24-års-reglen.
Vi er ikke enige med regeringen i, hvordan man i dag administrerer en sådan tilknytningsregel, men vi mener, at den bør være der.
Det er vi, fordi vi ønsker at gøre noget ved tvangsægteskaber og det, at mange unge bliver tvunget ud i et arrangeret ægteskab.
At det også samtidig er med til at begrænse antallet af ægtefællesammenføringer til Danmark har vi sådan set været meget klare i mælet om, at det har vi nok heller ikke så meget imod, når det kommer til stykket, fordi det kan være med til at lette integrationen.
Vi mener, det er uheldigt, hvis unge med anden etnisk baggrund bliver ved med at gentage et mønster, hvor man gifter sig med en person fra sine forældres hjemland og bliver ved med at genleve det mønster igen og igen.
Det er ikke godt for integrationen.
Derfor kan vi heller ikke beklage, hvis det ikke sker, men det er ikke et mål i sig selv at begrænse på den måde.
Med hensyn til adoptivbørn vil jeg sige, at det har vi også villet drøfte, og vi har også haft det oppe, og vi vil meget gerne kigge på det.
Det, der kan blive et problem, er måske faktisk de selv samme internationale konventioner.
Vi synes ikke, der er noget problem i også at anse adoptivbørn som værende danske statsborgere, selv om de ikke er født her i landet.
Vi vil godt se på det område.
Jeg vil godt gøre opmærksom på, at nogle af de høringssvar, der er kommet, også hæfter sig ved den tidligere udlændingelov, der blev indgået.
Og igen: Vi anser det her lovforslag som en lempelse af den udlændingelov, som havde en lang række uheldige følger og stadig har det for nogle mennesker.
Når Institut for Menneskerettigheder kommer ind på det her område, vil vi gerne være med til at kigge på det, og vi vil godt være med til at stille spørgsmål, men vi har også det udgangspunkt, at når jurister i Justitsministeriet har været med under aftaleindgåelsen, har kigget på aftaleteksterne og har været med til udfærdigelsen af det her - menneskerettighederne er jo sådan set indskrevet i store dele af dansk lov - så tror vi sådan set også på, at man allerede har levet op til det.
Men det bekymrer os selvfølgelig, når instituttet kommer og siger, at man ikke har levet op til det, og det vil vi gerne være med til at kigge nærmere på.
En 18-årig person, der i dag kommer til udlændingemyndighederne og beder om at blive ægtefællesammenført, vil ikke leve op til den nuværende udlændingelov og det krav, der er om, at man skal være 24 år, før man kan få en ægtefællesammenføring.
Som jeg sagde i min ordførertale, som hr. Kamal Qureshi måske hørte, er det sådan, at Socialdemokratiet støtter, at man har en regel om, at man skal være 24 år, før man kan få en ægtefælle sammenført til Danmark, og det er vi af den årsag, at vi mener, at den beskytter en lang række unge mennesker, hovedsagelig med anden etnisk baggrund, fra at blive tvunget ind i et ægteskab, som er uønsket.
Vi håber på, at denne regel samtidig er med til at bakke op om deres frihedsret til at vente med et ægteskab og til at få en uddannelse og måske få et arbejde.
Derfor har vi støttet denne her regel, og det gør vi fortsat.
Så nej, en 18-årig vil ikke kunne få denne ret.
Omkring lighed for loven, som hr. Søren Søndergaard var inde på, så mener vi faktisk, at det her problem er af en sådan størrelse, at vi har været villige til, som jeg også sagde i min ordførertale, at tage lovgivningen i hånden.
At det også rammer nogle uskyldige mennesker på det her område, er vi godt klar over.
Det lovforslag, vi behandler i dag, skal gøre, at det rammer færre mennesker end oprindelig var tiltænkt, men vi er godt klar over, at det stadig væk rammer nogle uskyldige mennesker, og det er ærgerligt, men vi mener også, at problemet er af en sådan alvor, at det kan begrunde det.